În 1848 a lucrat ca asistent în cadrul Ministerului Religiei și Educației Publice din guvernul Batthyány. S-a mutat la Debrețin împreună cu Comitetul de Apărare Națională. Astfel, la vârsta de 18 ani, Kálmán Tisza a asistat la una dintre cele mai mari reforme ale arenei politice din istoria Ungariei. Statul maghiar a trecut de la o guvernare de tip feudal la o guvernare constituțională, asemănătoare în multe privințe cu guvernarea modernă. Noile legi precum Legea a III-a au desființat Cancelaria regală și Consiliul Rezidențial și le-au înlocuit cu un parlament bicameral (Casa Magnaților și Camera Reprezentanților). Democratizarea administrației politice s-a realizat, de asemenea, prin Legea a V-a care a acordat dreptul de vot la 6,5% din populația Ungariei. În fine, unirea teritoriilor tradiționale maghiare prin Legile a VI-a și a VII-a a permis realizarea unui stat maghiar unit. Aceste reforme puternice au determinat o revoltă naționalistă care a dus la răsturnarea de la putere a monarhilor habsburgi și la proclamarea independenței Ungariei în timpul Revoluției Maghiare de la 1848.